Czoug (abo tank) – gōńsiynicowy wōz bojowy, przeznaczōny do walki s siłōma przeciwnika na krōtkych i średnich dystansach za pōmocōm prowadzynio ôgnio na wprost. Ciynżki pancyrz i dużo mobilność zapewniajōm czougōm przetrwaniy na polu bitwy, a napynd gōńsiynicowy pozwalo na przymieszczaniy sie s dużōm pryndkośćōm we trudnym teryniy. Czoug je zasadniczym środkym prowadzynio walki lōndowyj, zwaszcza natarcia. Wiynkszość wspōuczesnych czougōw je uzbrojōnych we pojydynczo armata czougowo, ōmieszczōno we ôbrotowyj wieży a we jydyn abo wiyncyj karabinōw maszynowych. Korpus czougu wykōnany je s pancernych puyt ô zrōżnicowanyj grubości. Piyrsze czougi niy posiadouy wieży, a jejich uzbrojyniy artyleryjske bōuo ōmieszczōne we spōnsōnach, piyrszym czougym ô klasycznyj i używanyj ôbecniy kōnstrukcyji (obrotowo wieża na kadubie) bōu francuski Renault FT-17.